**Floarea mea cu ochi de stele**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te-am văzut o crizantemă

Dintro margine de lună,

În păr ți-am prins diademă

Ce te încunună!

În șiraguri ți-am pus stele

Cu sclipiri arteziene,

Două flori de albăstrele

Ți-am sădit sub gene!

De sub plete cosânzene

Ca o salcie-ntre ape,

Chipul tău răsare-alene

Setea să-și adape.

Freamătă a ta făptură

Precum floarea de căpșună!

Te-aș fura să-mi dai o gură

Și să-ți pun cunună.

Doar că tu esti floare dalbă

Răsărită-n zori de noapte

Și-ai să pleci punând în salbă

Ale mele șoapte!

De-ai să pleci pe căi de ape

Ori pe drumuri neumblate,

Pân’ o fi să mă îngroape

Se vor trece toate!

Iar de-o fi precum mi-e gândul

Când privesc bolta cu stele,

Zilele vor fi ca prundul

Și tu printre ele!